Diari Oficial de la Generalitat Valenciana


Sumari del DOGV 7731, del 01-03-2016 (2016/1313)

RESOLUCIÓ de 18 de febrer de 2016, del director general d'Administració Local, per la qual es publiquen els Estatuts de la Mancomunitat de l'Horta Nord.
--------------------------------------------------------------------------------------------------------------------------------------------------------

### Dades del document

Número de DOGV
:   7731

Data del DOGV
:   01-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1313


Data del document
:   18-02-2016

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * L'Horta Nord
    * associació de municipis

RESOLUCIÓ de 18 de febrer de 2016, del director general d'Administració Local, per la qual es publiquen els Estatuts de la Mancomunitat de l'Horta Nord. [2016/1313]  
L'entrada en vigor de la Llei 27/2013, de 27 de desembre, de racionalització i sostenibilitat de l'administració local, ha introduït determinats canvis en el règim jurídic de les entitats locals que afecten les mancomunitats de municipis, ja siga directament, o bé, a través de les modificacions que opera en certs àmbits de l'organització i del funcionament dels ajuntaments.  
La disposició transitòria onzena de la Llei 27/2013, de racionalització i sostenibilitat de l'administració local, disposa que les mancomunitats adaptaran els seus estatuts a la nova regulació, i hauran d'adoptar l'acord d'iniciació del procediment d'adaptació en el termini de sis mesos des de l'entrada en vigor de la nova regulació; cas contrari, incorreran en causa de dissolució.  
D'altra banda, la Llei 8/2010, de 23 de juny, de la Generalitat, de Règim Local de la Comunitat Valenciana, disposa en la disposició transitòria sisena l'adaptació dels Estatuts de les mancomunitats al contingut d'aquesta.  
En ambdós supòsits el procediment d'adaptació dels estatuts serà el regulat per l'article 93 de la Llei 8/2010, de 23 de juny, de Règim Local de la Comunitat Valenciana, referit a les modificacions constitutives de les mancomunitats. Perquè l'adaptació adquirisca eficàcia cal publicar-la en el Diari Oficial de la Comunitat Valenciana, d'acord amb el que disposa l'apartat 4 del mencionat precepte.  
  
La Mancomunitat de l'Horta Nord ha procedit, d'acord amb el que disposa la legislació vigent, a l'adaptació dels seus estatuts a allò que s'ha disposat en ambdós textos legals.  
Remesos l'expedient tramitat i els Estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i d'acord amb el que disposa l'article 17.2.e del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Comunitat Valenciana el text dels Estatuts de la Mancomunitat de l'Horta Nord, que es transcriuen a continuació com a annex, en haver-se acreditat en l'expedient la legalitat de les actuacions.  
  
Contra aquesta resolució podrà interposar-se un recurs d'alçada davant de la Secretaria Autonòmica de Presidència, en el termini d'un mes de conformitat amb els articles 107 i 114 de la Llei 30/1992, de Règim Jurídic de les Administracions Públiques i Procediment Administratiu Comú. Transcorregut el dit termini sense haver-se interposat el recurs, la resolució serà ferma a tots els efectes. En el cas que es tracte d'una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa  
Tot això, sense perjuí, que els interessats puguen exercitar qualsevol altre recurs que per al seu dret estimen oportú.   
  
València, 18 de febrer de 2016.- El director general d'Administració Local: Antoni Such Botella.  
  
  
  
Adaptació dels Estatuts de la Mancomunitat l'Horta Nord a la Llei 8/2010, de 23 de juny, de Règim Local de la Comunitat Valenciana, i a la Llei 27/2013, de 27 de desembre, de racionalització i sostenibilitat de l'administració local  
  
CAPÍTOL I  
Disposicions generals  
  
Article 1. Municipis que integren la Mancomunitat  
Els municipis d'Albalat dels Sorells, Albuixech, el Puig de Santa Maria, Emperador, la Pobla de Farnals, Massalfassar, Massamagrell, Museros, Puçol i Rafelbunyol, enclavats en la comarca de l'Horta Nord a la província de València, a l'empara del que disposa l'ordenament jurídic vigent, acorden constituir-se en mancomunitat voluntària de municipis, denominada Mancomunitat l'Horta Nord, per a l'organització i prestació en forma mancomunada de les obres, serveis o activitats de la seua competència, que s'arrepleguen en els presents Estatuts.  
  
  
Article 2. Personalitat i capacitat jurídica  
La Mancomunitat l'Horta Nord es constitueix per temps indefinit, ja que té finalitats de caràcter permanent, amb plena personalitat i capacitat jurídica per al compliment dels seus fins específics.  
Com a corporació de dret públic podrà adquirir, posseir, reivindicar, permutar, gravar o alienar béns, executar obres, obligar-se i subscriure contractes, establir i explotar els serveis públics previstos en aquests Estatuts com de la seua competència, així com exercitar les accions i interposar els recursos previstos en les lleis.  
  
Article 3. Denominació i seu  
La Mancomunitat l'Horta Nord té la seua seu pròpia el municipi de la Pobla de Farnals, c/ Collidors 1 (Polígon Industrial), codi postal 46719.  
No obstant això, els òrgans col·legiats de la Mancomunitat podran reunir-se en qualsevol de les seus dels municipis mancomunats a iniciativa del president, o a petició d'una quarta part dels municipis mancomunats, a condició de fer-ho constar en la corresponent convocatòria i ordre del dia.  
  
  
CAPÍTOL II  
Objecte i òrgans de la Mancomunitat  
  
Article 3 bis. Objecte i competències  
1. La Mancomunitat l'Horta Nord es constitueix a fi de la prestació dels serveis següents:  
a) En matèria de protecció del medi ambient urbà:  
- Recollida i gestió de residus sòlids urbans.  
- Neteja viària.  
b) En matèria de protecció de la salubritat pública:  
- Servei de recollida d'animals abandonats.  
c) En matèria de serveis socials:  
- Avaluació i informació de situacions de necessitat social i l'atenció immediata a persones en situació o risc d'exclusió social.  
d) En matèria d'infraestructura viària i altres equipaments de la seua titularitat:  
- Pavimentació de vies públiques i accés als nuclis de població.  
  
e) En matèria de trànsit, estacionament de vehicles i mobilitat:  
- Servei de retirada de vehicles de la via pública, immobilització, depòsit i custòdia.  
- Gestió de sancions en matèria de trànsit i estacionament de vehicles.  
f) Informació i promoció de l'activitat turística d'interès i àmbit local.  
g) Promoció de la cultura i equipaments culturals.  
h) Promoció de l'esport i instal·lacions esportives i d'ocupació del temps lliure.  
i) Servei d'informació i assessorament a usuaris i consumidors, a través de les oficines municipals d'informació al consumidor».  
2. La realització d'aquelles gestions administratives necessàries perquè la Mancomunitat preste els serveis a què es refereix l'apartat primer, com poden ser:  
- Estadística i arxiu, equipaments, subministraments, equipaments informàtics, recursos humans i formació.  
- Gestió, liquidació i recaptació, en voluntària i/o executiva, i inspecció de qualsevol tipus d'ingressos de dret públic o privat, incloent-hi la gestió de sancions en matèria de trànsit o altres matèries.  
3. Els municipis associats podran adherir-se a la totalitat dels fins previstos per a la Mancomunitat o només a una part, que siguen independents entre ells.  
La Mancomunitat podrà prestar serveis o executar obres en les restants matèries previstes en els articles 25 i 26 de la Llei 7/1985, de 2 d'abril, reguladora de les Bases del Règim Local, o en les altres que li permeta la legislació vigent, previ compliment del que disposa l'article 93 de la Llei 8/2010, de Règim Local de la Comunitat Valenciana, en relació amb l'article 95 de la norma legal esmentada, així com la normativa estatal aplicable.  
4. La Mancomunitat podrà assumir la prestació de serveis per mitjà de delegació o l'adopció de la fórmula de gestió compartida, a instància de la Diputació Provincial o altres administracions públiques, de conformitat amb la normativa de règim local i la legislació sectorial vigents.  
  
5. La prestació de serveis per la Mancomunitat suposarà la seua subrogació en la titularitat del servei.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà quantes potestats conferides per la legislació vigent siguen necessàries per al compliment dels seus fins.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
La Junta de Govern Local.  
Les comissions informatives.  
Per a la creació de les comissions informatives es tindrà en compte el nombre de serveis que la Mancomunitat preste.  
La creació, composició i funcionament d'aquestes comissions s'acordarà en la sessió extraordinària a què es refereix l'article 13.2, sense perjuí de la possibilitat d'acordar modificacions en sessions posteriors. En tot cas, estaran compostes per un terç del nombre legal de membres del Ple de la Mancomunitat, com a màxim, podent tindre caràcter permanent o especial.  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades.  
2. Cada entitat mancomunada estarà representada en el Ple pel seu alcalde o alcaldessa i un altre regidor o regidora triat pel Ple del seu respectiu ajuntament per majoria absoluta.  
3. El mandat dels vocals coincideix amb el de les seues respectives corporacions.  
4. Els vocals del Ple de la Mancomunitat perdran la condició esmentada quan perden la condició de regidor, o així ho acorde el Ple de l'ajuntament representat.  
  
Article 7. Designació de representants i terminis  
1. Després la celebració d'eleccions locals i dins del termini de trenta dies següents a la sessió constitutiva de cada un dels ajuntaments mancomunats, es nomenaran els vocals representants en la Mancomunitat, i s'haurà comunicar l'acord a aquesta.  
2. Fins a la data de constitució del nou Ple, actuarà en funcions l'anterior i el seu president.  
3. La sessió constitutiva del Ple de la Mancomunitat s'haurà de realitzar dins dels deu dies hàbils següents a la conclusió del termini per a la designació de representants per tots els municipis mancomunats. A l'efecte, el president en funcions, amb les consultes oportunes prèvies, efectuarà la convocatòria amb l'antelació prevista en l'article 13.3 d'aquests estatuts. En el cas que no es realitze la convocatòria amb l'antelació necessària, la sessió constitutiva es realitzarà a les dotze hores del desè dia hàbil posterior a la conclusió del termini per a la designació de representants per tots els municipis mancomunats.  
  
4. Durant el període a què es refereix el paràgraf segon, només es podrà dur a terme la gestió ordinària de la Mancomunitat, sense que en cap cas puguen adoptar-se acords que requerisquen la majoria absoluta del nombre legal de vots del Ple.  
  
Article 8. Nomenament del president  
1. El president de la Mancomunitat serà triat pel Ple de la Mancomunitat, entre els seus membres, per majoria absoluta del nombre legal de vots.  
2. Podran ser candidats a la Presidència tots i cada un dels vocals que componen el Ple.  
3. Si cap candidat no obté majoria absoluta en la primera votació, es farà vint-i-quatre hores després una segona votació, i es triarà aquell que hi obtinga més vots. En cas d'empat serà elegit el de més edat.  
  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
  
Article 9. Vicepresident  
El president designarà un o més vicepresidents, en nombre màxim de tres, que el substituiran per l'ordre del seu nomenament en cas d'absència, vacant o malaltia. D'aquests nomenaments s'informarà el Ple en la primera sessió que es realitze.  
  
  
Article 10. Junta de Govern  
1. La Junta de Govern Local estarà integrada pel president i un nombre de vocals no superior al terç del nombre legal dels membres del Ple de la Mancomunitat, nomenats i separats lliurement per aquell. Per a la designació dels membres de la Junta de Govern Local caldrà ajustar-se al que disposa l'article 23 de la Llei 7/1985.  
  
2. La Junta de Govern exercirà les atribucions que el president i/o el Ple de la Mancomunitat li delegue.  
  
  
CAPÍTOL III  
Competències i atribucions dels òrgans de la Mancomunitat  
  
Article 11. Competències i atribucions del president  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern Local i de qualssevol altres òrgans municipals.  
c) Decidir els empats amb vot de qualitat, una vegada realitzada la segona votació i si persistira l'empat.  
d) Dirigir, inspeccionar i impulsar els serveis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar despeses dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, serveis i subministraments, dins dels límits establits per la legislació vigent per a l'alcalde.  
i) Representar a la Mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a), i j).  
  
Article 12. Competències i atribucions del Ple  
Correspon al Ple de la Mancomunitat:  
a) Aprovació i modificació dels pressupostos.  
b) Aprovació de la plantilla de personal i relació de llocs de treball.  
  
c) L'exercici d'accions judicials i administratives i la defensa de la corporació en matèries de competència plenària.  
d) Proposar la modificació o reforma dels Estatuts.  
e) Adquirir i alienar el patrimoni de la Mancomunitat, així com la revisió de l'inventari.  
f) Aprovació d'ordenances, operacions de crèdits, concessions de lleves i esperes, i qualsevol classe de compromisos econòmics.  
g) Aprovació de la determinació dels recursos propis de caràcter tributari.  
h) Aprovar plans i projectes necessaris per a l'establiment,desenvolupament i gestió d'obres, serveis o activitats previstes com a fins de la Mancomunitat.  
i) Admissió i separació de membres de la Mancomunitat.  
j) Determinar la forma de gestionar els serveis.  
k) Elegir i destituir el president.  
l) Fixar anualment les aportacions econòmiques dels municipis integrants de la Mancomunitat establides en l'article 19 d'aquest Estatut.  
  
m) Les altres atribucions que la legislació vigent confereix al Ple de l'Ajuntament.  
  
  
CAPÍTOL IV  
Funcionament dels òrgans de la Mancomunitat  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària com a mínim una vegada al trimestre. Dins d'aquest límit correspon al ple decidir la periodicitat d'aquestes sessions, i els dies i hores de la seua celebració, mitjançant un acord adoptat en sessió extraordinària, que haurà de convocar el president dins dels trenta dies següents a la sessió constitutiva. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vots. En aquest últim cas, la realització de la sessió no podrà demorar-se més de quinze dies hàbils des que va ser sol·licitada.  
3. Les sessions del Ple han de convocar-se almenys amb cinc dies hàbils d'antelació. En la citació es farà constar l'ordre del dia.  
4. El Ple es constitueix vàlidament amb l'assistència d'un terç del seu nombre legal de vots, que mai no podrà ser inferior a tres membres. Aquest quòrum haurà de mantindre's al llarg de tota la sessió.  
5. En tot cas, es requereix l'assistència del president i del secretari de la Mancomunitat, o dels qui legalment els substituïsquen.  
6. Tots els vocals podran participar en els debats.  
  
Article 14. Sistemes d'acords  
1. Els acords del Ple s'adopten, per regla general, per majoria simple dels vots presents emesos. Hi ha majoria simple quan els vots afirmatius són més que els negatius, ponderats en la forma prevista en l'apartat tercer.  
2. El vot serà emès per l'alcalde o alcaldessa de cada municipi, si estiguera present en la sessió, i a falta d'això pel regidor designat com a segon vocal del Ple.  
3. A efectes de la ponderació del vot, el nombre de vots que corresponga a cada municipi mancomunat serà igual al nombre de regidors de la Corporació municipal, d'acord amb les últimes eleccions locals celebrades.  
4. És necessari el vot favorable de la majoria absoluta del nombre legal de vots del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació no constitutiva o ampliació dels Estatuts.  
  
c) Adhesió i separació de municipis.  
d) Aprovació d'operacions financeres o de crèdit i concessions de lleves i esperes, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servei.  
f) Fixar anualment les aportacions econòmiques dels municipis integrants de la Mancomunitat establides en l'article 18 dels Estatuts.  
  
g) Acordar la dissolució de la Mancomunitat, previs els tràmits oportuns, nomenar els vocals membres de la Comissió liquidadora i aprovar-ne la proposta efectuada per aquesta.  
h) Qualsevol altra matèria en què així es dispose en els presents Estatuts o en la legislació de règim local aplicable.  
  
  
CAPÍTOL V  
Personal al servei de la Mancomunitat  
  
Article 15. Funcionaris amb habilitació de caràcter nacional  
1. En aquesta Mancomunitat existirà un lloc de treball reservat a funcionaris d'administració local amb habilitació de caràcter nacional, a què correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. En tant es classifique reglamentàriament per l'òrgan autonòmic competent el lloc de treball citat, les esmentades funcions podran ser exercides per algun funcionari d'administració local amb habilitació de caràcter nacional d'algun dels municipis que integren la Mancomunitat prèvia designació pel seu Ple.  
3. No obstant això, si una vegada creat i classificat s'estima que el volum de serveis o recursos de la Mancomunitat és insuficient per al manteniment del lloc de treball esmentat, es podrà, de conformitat amb la normativa aplicable, sol·licitar l'exempció de l'obligació de mantindre'l.  
En aqueix supòsit una vegada concedida l'esmentada exempció les funcions reservades a habilitats nacionals s'exerciran preferentment a través de funcionari amb aquesta habilitació d'algun dels municipis que integren la Mancomunitat; si això no fóra possible, les funcions reservades esmentades s'exerciran per mitjà d'acumulació a un funcionari amb habilitació de caràcter nacional d'una altra entitat local o pels serveis d'assistència de la Diputació, prèvia conformitat d'aquesta.  
  
Article 16. Personal propi de la Mancomunitat  
1. El Ple de la Mancomunitat aprovarà anualment, junt amb el pressupost, la corresponent plantilla de personal propi que comprendrà tots els llocs de treball reservats a funcionaris i laborals.  
  
2. La selecció i règim jurídic d'aquest personal així com la provisió dels llocs de treball existents es regirà, igual que per a la resta de les Corporacions Locals, pel que estableix la normativa bàsica sobre funció pública, règim local i resta de la legislació aplicable.  
  
3. El personal al servei dels municipis associats podrà prestar els seus serveis en la Mancomunitat, en la forma prevista en l'article 90 de la Llei 8/2010, amb la consegüent compensació econòmica.  
  
  
CAPÍTOL VI  
Recursos econòmics de la Mancomunitat.  
  
Article 17. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats:  
a) Aportacions dels municipis, d'acord amb el que estableixen els estatuts.  
b) Ingressos de dret privat.  
c) Taxes i preus públics per la prestació de serveis o realització d'activitats de la seua competència.  
d) Contribucions especials per a l'execució d'obres o per a l'establiment, ampliació o millora de serveis.  
e) Participacions en els tributs de la Generalitat que, si és el cas, es puguen establir a favor seu.  
f) Recàrrecs sobre impostos de la Generalitat o d'altres entitats locals, que escaiguen.  
g) Subvencions i altres ingressos de dret públic.  
h) Ingressos procedents d'operacions de crèdit.  
i) Multes i sancions en l'àmbit de la seua competència.  
j) Qualsevol altre que legalment puga establir-se.  
Les operacions de crèdit que puga concertar la Mancomunitat per a finançar la realització de fins de la seua competència podran ser avalades pels municipis que la integren, quan el patrimoni propi de la Mancomunitat o els seus recursos ordinaris no siguen suficients per a garantir l'operació esmentada.  
  
Article 18. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances fiscals corresponents als distints serveis, i les ordenances esmentades tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació precisa per a la formació de padrons, altes, baixes i la resta de modificacions referides als contribuents afectats pels distints serveis que constituïsquen els fins regulats en articles anteriors.  
  
3. La Mancomunitat podrà en tot moment, pels seus propis mitjans, comprovar la veracitat i l'exactitud de les dades a què es refereix el número anterior.  
  
Article 19. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat amb el quòrum de la majoria absoluta del nombre legal de vots i seran les següents:  
  
a) Una quota principal, en funció de l'ús que cada entitat realitze dels serveis que es presten mancomunadament. La seua determinació vindrà referida al nombre proporcional d'habitants o bé per mitjà del prorrateig del cost de servei.  
b) Una quota complementària i obligatòria per a atendre les despeses generals de conservació, manteniment i administració, es realitzen o no els serveis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre despeses d'aquesta mena.  
  
Article 20. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per als ajuntaments mancomunats.  
2. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retardara en el pagament caldrà ajustar-se al que disposa l'article 27.  
3. Els ajuntaments associats, a l'aprovar els seus pressupostos, consignaran necessàriament en aquests la totalitat de les aportacions a la Mancomunitat, que tinguen un caràcter fix i periòdic, o siguen exigibles en aqueix exercici pressupostari.  
  
Article 21. Pressupost de La Mancomunitat  
1. La Mancomunitat aprovarà anualment un pressupost general, de conformitat amb el que disposa la legislació de règim local vigent.  
  
2. El pressupost constitueix l'expressió xifrada, conjunta i sistemàtica de les obligacions que, com a màxim, pot reconèixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost general les inversions que es puguen realitzar, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A l'efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com d'ara en avant, en funció del nombre d'habitants de dret de cada entitat, segons el padró municipal.  
  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
  
  
CAPÍTOL VII  
Vigència, dissolució, separació i adhesió a la Mancomunitat.  
  
Article 23. Durada  
La Mancomunitat es constitueix per temps indefinit.  
  
Article 24. Modificació d'estatuts  
1. La modificació dels Estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels Estatuts s'ajustarà al procediment previst en la legislació aplicable per a la creació de les mancomunitats i es referirà exclusivament als aspectes següents:  
a) Objecte. Competències i potestats.  
b) Òrgans de govern i sistema de representació  dels municipis en els mateixos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
En el procediment de modificació constitutiva dels Estatuts, la intervenció de l'Assemblea General a què es refereix l'article 93 de la Llei 8/2010, de 23 de juny, de Règim Local de la Comunitat Valenciana, serà assumida pel Ple de la Mancomunitat.  
3. Les restants modificacions estatutàries tindran caràcter no constitutiu i requeriran l'aprovació inicial pel Ple de la Mancomunitat, l'audiència als ajuntaments mancomunats durant un mes i resolució definitiva pel Ple de la Mancomunitat per majoria absoluta del nombre legal de vots.  
  
Article 25. Adhesió de municipis  
1. Per a l'adhesió a la Mancomunitat d'un nou municipi serà necessari:  
a) El vot favorable de la majoria absoluta dels membres de la corporació municipal interessada.  
b) La Mancomunitat haurà de prendre nota del dit acord i sotmetre-ho a informació pública durant un mes.  
c) Aprovació pel Ple de la Mancomunitat, amb el quòrum de la majoria absoluta dels seus vots.  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
  
Si no hi ha tal patrimoni, aportarà la quota que resulte de multiplicar la quantitat a què es refereix l'apartat b de l'article 19 per un nombre d'anys que no podrà excedir cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix haurà d'aportar totes les despeses que s'originen amb motiu de la seua inclusió en la Mancomunitat.  
  
Article 26. Separació unilateral  
1. En el cas que un municipi adherit a la Mancomunitat decidisca unilateralment separar-se'n serà necessari:  
1. Haver romàs com a membre de la Mancomunitat almenys quatre anys.  
2. Acord municipal adoptat per majoria absoluta, comunicant a la Mancomunitat la voluntat d'abandó unilateral amb una antelació mínima d'un any.  
3. Informe de la Mancomunitat.  
4. Informe de la Diputació Provincial i de l'òrgan autonòmic competent en matèria d'administració local.  
5. Acord del Ple de la Mancomunitat per majoria absoluta del nombre legal de vots.  
2- L'Ajuntament que decidisca separar-se de forma unilateral haurà d'haver complit amb tots els compromisos pendents que tinga amb la Mancomunitat, així com abonar totes les despeses originades per la seua separació i la part del passiu contret per la Mancomunitat a càrrec seu.  
  
  
Article 27. Separació forçosa  
1. Escaurà la separació forçosa d'un municipi mancomunat en els supòsits següents:  
a) Incompliment del pagament de les seues aportacions durant més d'un trimestre.  
b) Incompliment d'aquelles altres actuacions necessàries per al correcte desenvolupament de la Mancomunitat, a les quals vinguen obligats per aquests Estatuts.  
2. En el cas que algun municipi es retardara en el pagament de la seua quota més d'un trimestre, el president requerirà el seu pagament en el termini d'un mes. Transcorregut el termini esmentat sense haver-hi fet efectiu el dèbit, el president podrà sol·licitar dels òrgans de l'administració general de l'estat, autonòmica o provincial, la retenció de les quotes pertinents amb càrrec a les quantitats que per qualsevol concepte foren liquidades a favor de l'ajuntament deutor, a fi que les entregue a la Mancomunitat.  
L'esmentada retenció de quotes és autoritzada expressament pels ajuntaments mancomunats, en el moment d'aprovació dels presents Estatuts, sempre que s'acompanye en cada cas la certificació de descobert reglamentària.  
3. De fer-se així efectiu el dèbit, no escaurà l'adopció de l'acord de separació forçosa del municipi, regulat en l'apartat cinquè d'aquest article.  
4. En cas d'incompliment d'aquelles altres actuacions necessàries per al correcte desenvolupament de la Mancomunitat, l'incompliment esmentat haurà de ser declarat pel Ple de la Mancomunitat, per majoria absoluta del nombre legal de vots; a continuació es formularà un requeriment a l'ajuntament, atorgant-li el termini d'un mes, que podrà ser prorrogat, perquè complisca les seues obligacions.  
  
5. Si després de les actuacions establides en els apartats anteriors d'aquest article, l'ajuntament no pagara els seus dèbits o incomplira les seues obligacions estatutàries, el Ple de la Mancomunitat, previ tràmit d'audiència a l'Ajuntament, adoptarà l'acord definitiu de separació forçosa per majoria absoluta del nombre legal de vots.  
  
L'acord definitiu esmentat comportarà la reclamació de les quantitats degudes i de les despeses derivades establits en l'article 25.2 d'aquests Estatuts, si és el cas.  
  
Article 28. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, quedant aquesta operació diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a aquesta béns afectes serveis propis es practicarà, excepte acord amb els municipis interessats, una liquidació parcial a fi que aqueixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la Mancomunitat radicats al seu terme municipal.  
3. Si, com a conseqüència de la separació d'un o més municipis, la Mancomunitat deixara de ser viable, se'n procedirà a la dissolució d'acord amb el que estableix l'article 28.  
  
Article 29. Dissolució de la Mancomunitat  
La Mancomunitat es dissoldrà per alguna de les causes següents:  
a) Per desaparició del fi o fins per als quals fou creada.  
b) Quan així ho acorde el Ple de la Mancomunitat amb el vot favorable de la majoria absoluta legal de vots i els ajuntaments mancomunats.  
c) Per dur-se a terme la prestació dels serveis objecte d'aquesta per l'estat, comunitat autònoma o diputació provincial.  
  
Article 30. Procediment de dissolució  
1. El procediment de dissolució de la Mancomunitat serà el mateix que s'estableix per a la seua creació i requerirà:  
1. Convocatòria de l'Assemblea integrada per la totalitat dels regidors dels ajuntaments mancomunats en la qual s'acordarà per majoria absoluta del nombre legal de vots la dissolució de la Mancomunitat.  
  
2. Informació pública durant un mes en tots els ajuntaments mancomunats.  
3. Informes de la Diputació Provincial i de l'òrgan competent de la comunitat autònoma en matèria de règim local.  
4. Aprovació en els Plens municipals per majoria absoluta dels seus membres.  
5. Aprovació per majoria absoluta del nombre legal de vots de la Mancomunitat de la proposta efectuada per la comissió liquidadora de conformitat amb el que disposa aquest article.  
6. Remissió a l'òrgan competent de la Generalitat, que procedirà a publicar la dissolució en el Diari Oficial de la Comunitat Valenciana, procedint a donar de baixa la Mancomunitat en el Registre d'Entitats locals de la Comunitat Valenciana.   
2. Aprovada la dissolució de la Mancomunitat per part dels plens municipals i abans de la seua remissió a la Generalitat s'haurà d'haver creat una comissió liquidadora composta almenys pel president de la Mancomunitat i dos vocals. S'hi integraran per a complir les seues funcions assessores el secretari i també l'interventor, si n'hi hagués. Podrà igualment convocar a les seues reunions experts determinats, només als efectes d'escoltar-ne l'opinió o preparar informes o dictàmens en temes concrets de la seua especialitat.  
3. En terme no superior a tres mesos, la Comissió Liquidadora farà un Inventari de béns, serveis i drets de la Mancomunitat; xifrarà els seus recursos, càrregues i dèbits, i relacionarà el seu personal, procedint més tard a proposar al Ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
  
4. La validesa de l'aprovació de la proposta requerirà el vot favorable de la majoria absoluta dels vots del Ple de l'entitat. Una vegada aprovada la proposta serà vinculant per als ajuntaments mancomunats.  
  
  
DISPOSICIONS ADDICIONALS  
  
Primera  
Els registres de les diverses entitats locals mancomunades tindran la consideració de registres delegats de la Mancomunitat a tots els efectes d'entrada, eixida i presentació de documents.  
  
Segona  
L'apartament o reducció dels serveis que es presten per la Mancomunitat en un municipi, a sol·licitud d'aquest, si comportara la reducció del personal adscrit a la Mancomunitat, implicarà necessàriament que de manera prèvia el municipi esmentat assumisca les despeses de resolució contractual del personal adscrit a aquest, sense que en cap cas aquestes pogueren ser repercutides com a despeses amb càrrec al pressupost mancomunal, o sufragar-se per la resta d'ajuntaments.  
  
DISPOSICIONS TRANSITÒRIES  
  
Primera  
Mentre no s'assumisca per la Generalitat la titularitat de les competències relatives a la prestació de serveis socials, i de promoció i reinserció social, a partir de 31.12.2015, es continuarà la prestació dels serveis esmentats per la Mancomunitat, amb càrrec a la Generalitat, en la forma prevista en l'apartat quint de la disposició transitòria segona de la Llei 27/2013, de Racionalització i Sostenibilitat de l'Administració Local.  
  
Segona  
Mentre així ho decidisca el Ple de la Mancomunitat, seran membres del Ple aquells designats després de les últimes eleccions locals.  
  
  
Tercera  
Sense perjuí de la legislació específica en matèria d'empleats públics, el personal adscrit a la Mancomunitat, en el moment de vigència d'aquests Estatuts, continuarà amb la mateixa condició que la que tingueren per origen de la seua adscripció o selecció.  
  
DISPOSICIÓ FINAL  
  
Única  
Els presents Estatuts entraran en vigor l'endemà de la seua completa publicació en el Diari Oficial de la Comunitat Valenciana, continuant vigents fins a la seua modificació o derogació expressa.